Mon, 9 Mar 2026 10:05:37 +0200

En ung naturforskers dagbog Af: Dara McAnulty. Forord af: Persille Ingerslev Oversætter: Laura Elbek Green og Bo Green Jensen Bestselleren En ung naturforskers dagbog er den da 15-årige irske Dara McAnultys poetiske og minutiøse katalog over årets naturmøder – fra forårets frøæg til vinterens fuglekor – mens vi får et indblik i hans liv som naturelsker, klimaaktivist og autist. Irske Dara McAnulty skriver i En ung naturforskers dagbog med en opmærksom begejstring, der på én gang forklarer og genfortryller naturens verden. Samtidig beskriver han sine problemer med at håndtere flytning, skolegang, mobning og livet som aktivist og kommer helt ind under huden på det, han selv kalder »udfordringerne og glæderne ved at være autist«. Bogen er et portræt af den irske natur, af en særlig og kærlig familie og ikke mindst af et utroligt begavet og poetisk ungt menneske, som viser os, hvorfor verden er værd at kæmpe for. Vi har brug for at komme tæt på naturen – og McAnulty bringer os ét skridt nærmere, så man selv får lyst til at drage ud i det vilde. Persille Ingerslev skriver i bogens forord: »Det er en lettelse at læse Daras ord, der så velformuleret beskriver det emotionelle landskab, han befinder sig i, samtidig med hans eminente beskrivelse af den verden, der omkranser ham. [...] Det er en pragtpræstation foruden at være et bevis på ungdommens resiliens, intellekt og livsvilje. Han gør mig stolt af at være menneske – for en gangs skyld.« Forfatterinfo: Dara McAnulty er født i Nordirland i 2004. Han fik sit gennembrud som forfatter med denne bog, der er oversat til 18 sprog og har fået bestsellerstatus verden over. Trods sin unge alder er han blevet kaldt ”en af Storbritanniens mest anerkendte naturskribenter”, og han har ud over dagbogen udgivet to børnebøger, skrevet for landsdækkende britiske aviser og optrådt i flere af BBC’s radioprogrammer. McAnulty har vundet en lang række priser for både sin formidling og sit aktivistiske arbejde, senest den prestigefyldte British Empire Medal.

Pris: 269,00 DKK