Mon, 9 Mar 2026 11:00:27 +0200

Social læring - En håndbog i at lære børn med socialkognitive vanskeligheder at forstå og handle i den sociale verden Af: Eva Bartram (red.), Mads Rune Dahlstrøm (red.), Rikke Lambæk, Karina Damgaard Poulsen, Morten Bække Rønn, Camilla Tan Høegh. En håndbog i at lære børn med socialkognitive vanskeligheder at forstå og handle i den sociale verden SOCIAL LÆRING præsenterer en konkret og praksisnær metode til at give de professionelle i skoleverdenen retning og systematik i deres møde med børn med socialkognitive vanskeligheder. Social Læring-metoden er udviklet af bogens forfattere og bygger på et børnesyn, der er inspireret af positiv voksenstøtte og Nest programmet. Nest er oprindeligt udviklet i New York i USA som et skoleprogram til undervisning af børn med autisme sammen med børn uden autisme. Bogen og metoden udspringer af forfatternes mangeårige arbejde i Nest programmet i Danmark, der blev startet i Aarhus i 2016. Bogen tager udgangspunkt i en mindre gruppe og bruger den som platform til at implementere indsatser i det større klassefællesskab. Social Læring er således en metode, der har potentiale til at indgå og bidrage i de mellemformer, der løbende opstår mellem det almene og specielle i skoleverdenen. Bogens overordnede mål er således at støtte, vejlede og inspirere professionelle voksne i arbejdet med at få børn med socialkognitive vanskeligheder til at lykkes bedre i fællesskaber. Bogen er en gave til de professionelle, der arbejder med børn med socialkognitive vanskeligheder – hvad enten det er psykologer, lærere eller pædagoger, idet den bidrager med praksisnære metoder til det danske skolesystem. Når man forbereder et forløb med Social Læring, bliver man taget godt i hånden og får vist, hvilken vej, man skal gå. - fra bogens forord af Lotte Fensbo, specialist i børneneuropsykologi, sektionsleder for specialpædagogisk sektion, Børn og Unge, Aarhus Kommune SOCIAL LÆRING henvender sig til lærere, pædagoger og PPR-psykologer, der arbejder praksisnært ind i skoleverdenen samt uddannelsesinstitutioner, der er rettet mod pædagog- og læreruddannelsen. Bogens forfattere: Alle bogens forfattere har været en del af Nest projektet i Aarhus siden opstarten i 2016. EVA BARTRAM (RED.) er aut. psykolog, specialist i klinisk børneneuropsykologi og tilknyttet specialpædagogisk sektion i PPR Aarhus. MADS DAHLSTRØM (RED.) er lærer og cand.pæd. i pædagogisk filosofi og arbejder i dag som konsulent i Viborg Kommune. CAMILLA TAN HØEGH er aut. psykolog og tilknyttet specialpædagogisk sektion i PPR Aarhus. RIKKE LAMBÆK er lærer i en Nest klasse og konstitueret pædagogisk leder for Nest klasserne på Katrinebjergskolen. KARINA DAMGAARD POULSEN er børnehaveklasseleder på Katrinebjergskolen i en Nest klasse og ansvarlig for Social Læring på tværs af Nest årgangene. MORTEN BÆKKE RØNN er børnehaveklasseleder på Katrinebjergskolen i en Nest klasse og ansvarlig for Social Læring på tværs af Nest årgangene.

Pris: 320,00 DKK